Source: http://www.bihon.ro/debut-victorios-al-poloistilor/news-20101023-11441938
Timestamp: 2017-08-23 02:28:03+00:00

Document:
Debut victorios al poloistilor - BIHON
Debut victorios al poloistilor
23. octombrie 2010 10:09
CSM Digi a învins PAOK Tessaloniki cu scorul de 12-7, în primul meci din turneul Cupei LEN.
Poloiştii orădeni au debutat cu dreptul în Grupa F din turul secund preliminar al LEN Trophy, învingând la pas echipa PAOK Tessaloniki (Grecia). Elevii antrenorului Cornel Gordan au făcut astfel un prim pas spre calificarea în optimile de finală ale competiţiei.
Partida a fost dominată cu destulă autoritate de orădeni, care au condus în permanenţă pe tabela de marcaj. Kádár, care a fost cel mai bun om din bazin, a deschis scorul, dar primul sfert s-a încheiat la egalitate, 1-1. Gazdele s-au distanţat în sfertul secund, când au înscris de trei ori, prin Kincses 2 şi acelaşi Kádár, scorul la pauză fiind 4-2.
CSM Digi şi-a mărit avantajul în sfertul trei, în care s-au înscris numeroase goluri, scorul devenind 8-5. Diaconu a marcat la începutul sfertului patru pentru 9-5 şi meciul era practic jucat. Echipa elenă a cedat fără drept de apel, primind apoi alte două goluri, semnate de A. Creţu şi Kincses, scor 11-5. Spre final, oaspeţii au mai redus din diferenţă, meciul încheindu-se cu 12-7. „Am câştigat lejer, diferenţa în favoarea noastră putea fi şi mai mare”, ne-a declarat internaţionalul Andrei Creţu. Ieri, după închiderea ediţiei, s-a disputat partida Brixia Leonessa Brescia – Dinamo Moscova.
Astăzi, CSM Digi întâlneşte Dinamo Moscova, de la ora 18, iar de la ora 19:30 se va disputa meciul Brescia – PAOK Tessaloniki. Turneul se va încheia duminică, programul partidelor fiind PAOK Tessaloniki – Dinamo Moscova (ora 10), respectiv CSM Digi – Brescia (ora 11:30).
CSM Digi – PAOK Tessaloniki 12-7 (1-1, 3-1, 4-3, 4-2)
CSM Digi: Barát, D. Creţu – portari; Samuilă, Baidoc, Diaconu 1, Chioveanu 1, Popoviciu, Tarnoveţchi, Kincses 4, A. Creţu 1, Monostori 1, Kádár 4 (1 din 5 metri), Negrean. Antrenor: Cornel Gordan
PAOK Tessaloniki: Politis, Papaspiropoulos – portari; Zadisavras 1, Alichanidis, Kandioglou, Paulidis 1, Katsoulakis 2, Papagianikis 2, Chrisospathis, Vogiatsoglov 1, Zarkatsas, Mitilinos, Ntoylos. Antrenor: M. Trumbic
Arbitri: Mladen Rak (Croaţia), Emanuel Taylan (Turcia)
Taguri: csm digi, LEN Trophy, paok tessalonik

References: CSM 

CSM 
 CSM 
 CSM 

CSM 

CSM 
 csm